Foto: Liberland.org

ČELNICI samoprozvane države Liberland optužili su Hrvatsku za invaziju na svoj teritorij. Naime, nakon što je jučer u dramatičnoj akciji hrvatske policije uhićen strani državljanin Ulrik Grøssel Haagensen na teritoriju Liberlanda, danas je objavljeno i priopćenje u kojem se tvrdi da je riječ o - invaziji hrvatskih snaga.



"Neoznačene ribarske brodice koje rade u tandemu s hrvatskim snagama odgovorni su za neprijateljstva i nezakonite akcije", stoji u priopćenju čelništva Liberlanda.



Vit Jedlička čelnik Liberlanda tvrdi kako je uhićenje Grøssel Haagensena samo jedno od mnogih te da je u posljednje vrijeme nad najmanje 35 ljudi primijenjena sila te da se oko 100 ljudi tereti na hrvatskim sudovima.



Podsjetimo, početkom travnja češki političar i aktivist Vit Jedlička proglasio je Slobodnu Republiku Liberland, koja se smjestila na granici Hrvatske i Srbije, na zemlji koje se i jedna i druga zemlja principijelno odriču. Nova država proteže se na površini od 7 kvadratnih kilometara, što je čini gotovo četiri puta većom Monaka, jedne od najbogatijih država na svijetu.



Hrvatska policija od nedavno je započela s akcijama uhićenja na tom području tvrdeći kako se radi o ilegalnom prelasku granice.